10. การควบคุมภายใน

คณะกรรมการบริษัทได้ประเมินความเพียงพอของระบบการควบคุมภายในของบริษัทฯ
โดยคณะกรรมการบริษัทมีความเห็นว่า
บริษัทฯมีระบบการควบคุมภายในที่เพียงพอแล้วในสภาพปัจจุบันและสอดคล้องกับแบบประเมินระบบการควบคุมภายในของสำนักงานคณะกรรมการ
ก.ล.ต. ดังมีรายละเอียดดังนี้

1.  ด้านองค์กรและสภาพแวดล้อม

  บริษัทมีโครงสร้างองค์กร ขอบเขตอำนาจของฝ่ายบริหารต่างๆ ที่ชัดเจน
  ได้มีการประชุมพนักงานให้แต่ละฝ่ายกำหนดเป้าหมายเพื่อสรุปเป้าหมายของโรงแรมและการลงทุนพัฒนาอสังหาริมทรัพย์ร่วมกัน
  โดยบริษัทมีการตั้งเป้าหมายในการดำเนินงานทุกปี
  และใช้ผลดำเนินงานที่แท้จริงมาทบทวนกำหนดเป้าหมายในการดำเนินงานในปีถัดไป นอกจากนี้
  บริษัทได้จัดทำจริยธรรมธุรกิจเพื่อเป็นแนวทางให้ผู้บริหารและพนักงานปฏิบัติตาม
  และได้มีการกำหนดบทลงโทษไว้ในคู่มือพนักงาน

2.  ด้านการบริหารความเสี่ยง

  ฝ่ายบริหารจะมีการประเมินสถานการณ์ของเศรษฐกิจและประเทศโดยรวมอย่างน้อย 3
  เดือนล่วงหน้า เพื่อวิเคราะห์ถึงปัจจัยความเสี่ยงที่อาจเกิดขึ้น
  และหามาตรการเพื่อลดความเสี่ยงที่เกิดขึ้น
  โดยจะแจ้งให้แผนกที่เกี่ยวข้องรับทราบและร่วมมือกันป้องกันความเสี่ยงหรือลดความเสี่ยงที่เกิดขึ้น
  นอกจากนี้ในทุกเดือน คณะกรรมการบริหารจะได้รับรายงานผลการดำเนินงานประจำเดือน
  เพื่อประโยชน์ในการติดตาม
  ควบคุมการดำเนินงานและวิเคราะห์/ประเมินปัจจัยเสี่ยงที่เกิดขึ้นในแต่ละเดือน

3.  ด้านการควบคุมการปฏิบัติงานของฝ่ายบริหาร

  บริษัทมีการกำหนดขอบเขตหน้าที่และอำนาจอนุมัติของฝ่ายบริหารในแต่ละระดับอย่างชัดเจนเป็นลายลักษณ์อักษร
  มีระบบการตรวจสอบระหว่างหน่วยงาน ปัจจุบัน บริษัทฯ
  มีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
  ผู้บริหารและบุคคลที่เกี่ยวข้องกับบุคคลดังกล่าว อย่างเพียงพอและรัดกุมแล้ว
  การอนุมัติรายการระหว่างกันจะต้องได้รับอนุมัติโดยกรรมการที่ไม่มีส่วนได้เสียต่อการทำรายการนั้นๆ
  และมีความเห็นจากกรรมการตรวจสอบ ตามกฎข้อบังคับของตลาดหลักทรัพย์แห่งประเทศไทย

  คณะกรรมการบริษัท ได้ตระหนักถึงความสำคัญของการป้องกันข้อมูลภายในของบริษัทฯ ไปใช้
  เพื่อประโยชน์ส่วนตนเป็นอย่างยิ่ง จึงมีนโยบายให้มีการเก็บรักษาข้อมูลซึ่งยังมิได้เปิดเผยต่อ
  ประชาชนไว้เป็นความลับ โดยกำหนดให้รับรู้เฉพาะผู้มีส่วนเกี่ยวข้องเท่านั้น

  ทั้งนี้ บริษัทฯ ได้แจ้งให้
  กรรมการและผู้บริหารทุกคนลงนามรับทราบถึงภาระหน้าที่ในการรายงานการถือหลักทรัพย์ในบริษัทฯ
  ของตน รวมถึงคู่สมรสและบุตรที่ยังไม่บรรลุนิติภาวะ
  ตลอดจนรายงานการเปลี่ยนแปลงการถือหลักทรัพย์ ต่อสำนักงาน ก.ล.ต.
  และตลาดหลักทรัพย์แห่งประเทศไทย ตามมาตรา 59 และบทลงโทษตามมาตรา 275
  แห่งพระราชบัญญัติหลักทรัพย์และตลาดหลักทรัพย์ พ.ศ. 2535 แล้ว

  อีกทั้งบริษัทฯได้ห้ามมิให้กรรมการและผู้บริหาร
  รวมถึงคู่สมรสและบุตรที่ยังไม่บรรลุนิติภาวะของบุคคลดังกล่าว ทำการซื้อ ขาย โอน
  หรือรับโอนหลักทรัพย์ของบริษัทฯ โดยใช้ข้อมูลภายในซึ่งยังมิได้เปิดเผยต่อสาธารณชน
  สำหรับกรณีที่กรรมการ ผู้บริหารรวมถึงคู่สมรสและบุตรที่ยังไม่บรรลุนิติภาวะทำการซื้อ ขาย โอน
  หรือรับโอนหลักทรัพย์ของบริษัทฯ ที่ไม่เข้าข่ายกรณีข้างต้นให้รายงานต่อสำนักงาน ก.ล.ต.
  และตลาดหลักทรัพย์ทุกครั้งที่ทำการซื้อ ขาย โอน หรือรับโอนหลักทรัพย์ดังกล่าวภายใน 3
  วันนับแต่วันที่เกิดรายการขึ้น
  พร้อมทั้งส่งสำเนารายงานนี้ให้กับคณะกรรมการบริหารของบริษัทเพื่อเก็บเป็นหลักฐานทุกครั้ง

4.  ระบบสารสนเทศและการสื่อสารข้อมูล

  บริษัทฯได้มีการจัดส่งหนังสือนัดประชุมพร้อมเอกสารประกอบการประชุมต่างๆ ล่วงหน้าไม่น้อยกว่า
  7 วัน สำหรับเรื่องการจัดเก็บและบันทึกบัญชีนั้น บริษัทฯ
  ได้ให้ความสำคัญในการจัดเก็บและบันทึกบัญชี โดยบริษัทฯ ได้ใช้บริษัทสำนักงาน เอินส์ทแอนด์ ยัง
  จำกัด เป็นผู้ตรวจสอบบัญชี รวมถึงกำกับดูแลให้นโยบายบัญชีของบริษัทฯ
  เป็นไปตามหลักการบัญชีที่รับรองทั่วไป
  เพื่อรายงานให้ฝ่ายบริหารและคณะกรรมการบริษัทได้รับทราบและสามารถตัดสินใจที่ถูกต้องได้
  โดยเฉพาะข้อมูลทางบัญชีและการเงิน

5.  ระบบการติดตาม

  บริษัทฯ
  มีการกำหนดเป้าหมายการดำเนินธุรกิจและเปรียบเทียบผลการดำเนินงานที่เกิดขึ้นจริงกับเป้าหมายที่กำหนดไว้
  โดยต้องมีการชี้แจงเหตุผลส่วนแตกต่างที่เกิดขึ้น หากมีข้อบกพร่องเกิดขึ้น
  จะต้องรายงานต่อผู้บริหารเพื่อแก้ไข ในอดีตที่ผ่านมา
  ไม่มีการตรวจพบข้อบกพร่องอันเป็นสาระสำคัญ

การกำกับดูแลกิจการ 

บริษัทฯ ได้ให้ความสำคัญกับการดำเนินงานภายใต้หลักธรรมาภิบาล
โดยคณะกรรมการบริษัทมีความมุ่งมั่นที่จะปฏิบัติตามมาตรการกำกับดูแลกิจการที่ดี
โดยจะปฏิบัติตามแนวทางปฏิบัติที่ดีของกรรมการบริษัทจดทะเบียน
ตามที่ตลาดหลักทรัพย์ได้กำหนดไว้ในข้อพึงปฏิบัติที่ดีสำหรับกรรมการบริษัทจดทะเบียน (Code of
Best Practice for Directors of Listed Companies)

นอกจากนี้ บริษัทฯ ยังนำหลักการการกำกับดูแลกิจการที่ดี 15 ข้อ (Principle of Good
Corporate Governance) เป็นแนวทางในการดำเนินงานของบริษัทฯ
เพื่อประโยชน์ต่อการดำเนินธุรกิจของบริษัทฯ และเป็นการเสริมสร้างความโปร่งใส
และประสิทธิภาพของฝ่ายจัดการ อันจะสร้างความเชื่อมั่นให้เกิดขึ้นแก่ผู้ถือหุ้น ผู้ลงทุน
และผู้ที่เกี่ยวข้องทุกฝ่าย